|  |  |  |
| --- | --- | --- |
| Til høringsparterne |  | Styrelsen for Arbejdsmarked og Rekruttering  Vermundsgade 38  2100 København Ø  T +45 72 21 74 00  E star@star.dk  www.star.dk  CVR 55568510  23. maj 2025  J.nr. 2025-4288 |
| Høring over *ændringsforslag* til lovforslag nr. L 208 om ændring af lov om aktiv socialpolitik (Adopterede fra udlandet ligestilles med børn født her i riget i forhold til opholds- og beskæftigelseskravene) |  |

Styrelsen for Arbejdsmarked og Rekruttering (STAR) skal hermed anmode om eventuelle høringssvar til vedlagte udkast til ændringsforslag til lovforslag nr. L 208 - lovforslag om ændring af lov om aktiv socialpolitik (Adopterede fra udlandet ligestilles med børn født her i riget i forhold til opholds- og beskæftigelseskravene).

Ændringsforslaget udmønter de yderligere undtagelser, som aftalepartierne bag den nye arbejdspligt og skærpede optjeningsregler for kontanthjælp er enige om ud over de internationalt adopterede

De yderligere undtagelser, der foreslås med ændringsforslaget, fremgår nedenfor.

Det foreslås, at følgende ophold i udlandet ikke regnes som ophold uden for riget:

* Ophold i udlandet, hvor en person har været forhindret i at vende tilbage til riget som oprindeligt planlagt på grund af udefrakommende og uforudsete omstændigheder af helt ekstraordinær karakter.
* Ophold i udlandet, hvor personer har været statsudsendte, deres børn og evt. medrejsende ægtefæller eller samlevere. Statsudsendte er forstået som personer der er udsendt af Danmark, Grønland eller Færøerne (riget), sekunderet til EU og internationale organisationer eller ansat i internationale organisationer, hvor det forudsættes, at Danmark, Grønland eller Færøerne bidrager med økonomi og med personel i form af egne statsborgere.

Det foreslås videre, at følgende personer ligestilles med personer født her i riget i forhold til opholds- og beskæftigelseskravene i lov om aktiv socialpolitik:

* Personer født uden for riget - på baggrund af en surrogataftale eller andet ophold f.eks. under en ferie, når mindst en forælder har været bopælsregistreret her i riget i mindst 12 sammenhængende måneder på fødselstidspunktet, og hvor personen registreres indrejst inden for 6 måneder efter fødselstidspunktet.

Forslaget betyder, at disse yderligere personer, ud over de internationalt adopterede, vil kunne modtage kontanthjælp med de højere satser i lov om aktiv socialpolitik, og de vil ikke blive omfattet af arbejdspligt efter lov om en aktiv beskæftigelsesindsats. Forslaget ændrer ikke på reglerne om, at alle ved udrejse og efterfølgende indrejse - under andre omstændigheder end de særskilte undtagne ophold i udlandet - kan blive omfattet af opholds- og beskæftigelseskravene i lov om aktiv socialpolitik.

Henset til, at der er tale om en ekstraordinær høring over et ændringsforslag til det allerede fremsatte lovforslag, skal STAR anmode om evt. svar på høringen senest fredag den 30. maj 2025 kl.16.00.

Svarene bedes sendt til Anders Østergaard og Birgitte S. Staffeldt på [aos@star.dk](mailto:aos@star.dk) og [bst@star.dk](mailto:bst@star.dk), samt [star@star.dk](mailto:star@star.dk).

Venlig hilsen

Tina Holgaard Madsen

kontorchef

Ydelser